V.  Privilegium pro monasterio S. Joannis Kaltenbornensi.  Anno 1145, Mart. 20.)[SCHOETTGEN et KREYSIG,  Diplomat.,  II, 697.]
Author: Eugenius III

EUGENIUS episcopus, servus servorum Dei, dilectis filiis GODESCHALCO praeposito, ejusque fratribus, in Ecclesia S. Joannis Evangelistae de Caldenborn canonicam vitam professis, tam praesentibus quam futuris, in perpetuum.

Apostolici moderaminis clementiae convenit religiosos diligere et eorum loca apostolicae protectionis munimine roborare. Eapropter, dilecti in Domino filii, vestris justis postulationibus clementer annuimus, et praedecessorum nostrorum felicis memoriae Calixti, Honorii, Innocentii Romanorum pontificum vestigiis inhaerentes, canonicae vitae ordinem secundum beati Augustini Regulam quam professi estis, apostolica auctoritate firmamus, atque praefatam beati Joannis Ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum, concessione pontificum, liberalitate regum, largitate principum, oblatione fidelium, seu aliis justis modis, Domino propitio, poterit adipisci, firma vobis vestrisque successoribus, et illibata permaneant; in quibus haec propriis duximus exprimenda vocabulis: In Nyenburgk et in Gravesdorff decem mansos et dimidium et vineam; in Haldenstell octo mansos et vineam; in Helpede unum mansum et vineam; in Erardesdorff, undecim mansos, in Suithardesdorff duos, in Roweckesdorff unum, in Panukendorff tres, in Seburk dimidium, in Aseckendorff unum, in Dielnice dimidium, in Lieffdegersdorff dimidium, in Deussene triginta septem, in Ludeslene triginta tres, exceptis aliis jugeribus quae supersunt et unum molendinum, in Storquice septem mansos, in Zceulice XIV, in Namelickesdorff XXX, in Czeckendorff dimidium, in Querenvorde dimidium, quae sita sunt in episcopatu Alberstadensi et comitatu Palatini comitis Friderici, in Constebolde VIII mansos, in Modelwice V, in nova villa juxta illam VI, in Dhretis unum, in Droganice IV, in Bittine XIV, in Rureschezeze XII. Hi L mansi siti sunt in pago Orlon. In Sengenfeld VII, in Durnoefeld IX, in alio Durnefeld unum, in Rothorff VIII, in Urthern unum, in Teubecke X, et unum molendinum, in Suegrestede V, in Vranchenhusen II panstadel. Obeunte vero te, nunc ejusdem loci praeposito, vel tuorum quolibet successorum, nullus ibi qualibet subreptionis astutia vel violentia praeponatur, nisi quem fratres secundum Dei timorem regulariter providerint eligendum. Decernimus igitur ut nulli omnino hominum liceat praefatam ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Domini nostri Redemptoris Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Paviae per manum Roberti sanctae Romanae Ecclesiae presbyteri cardinalis et cancellarii, XIII Kal. April., indictione VIII, Incarnationis Dominicae anno 1144, pontificatus vero domni Eugenii III papae anno primo.